Ու, կարծես տխուր օրինաչափությամբ, գորիսյան ողբերգության կենտրոնում ևս հայտնվեց հանրությանը չափազանց հայտնի անձը, պաշտոնյան, ում բազմաթիվ ապօրինությունների ու հանցագործությունների մասին շատ է գրվել: Դեռ վերջերս էին ծավալվել բուռն խոսակցություններ այն մասին, որ Սուրիկ Խաչատրյանը, գրեթե միանձնյա որոշմամբ, Իրանական Ադրբեջանի անասնապահներին պատրաստնում էր վարձակալության տալ Սյունիքի մարզի մոտ 50 հա տարածք` այսպիսով յուրովի նպաստելով հայաստանյան հողերի նոր բռնազավթումին: Ու մինչ արդեն նախկին մարզպետը արդարանում էր, հրապարակավ խոստովանում, որ դեռ պայմանագրերը ուժի մեջ չեն մտել, դեռ հստակեցված չեն վարձակալության իրավական հիմքերը` պայթեց նոր ամպրոպը` այս անգամ սպանության տեսքով: Կատարվածն առայժմ որակենք «գորիսյան առեղծված», որովհետև կատարվածի մեջ շատ բան դեռ անհասկանալի ու անպարզ է: Իբրև գլխավոր վկայություն հանդիսացող տեսանյութում, որը, չգիտես ինչպես, հայտնվեց Սյունիքի մարզպետարանի պաշտոնյաների մոտ, ու ներկայացվեց հայաստանյան համացանցային հանրությանը` տեսանյութին «կցելով» նույն մարզպետարանի ցասումնալից գրությունը… Ըստ էության, վերազանցելով բոլոր լիազորությունները, Սյունիքի մարզպետարանն իր վրա էր վերցրել նախաքննական մարմնի գործառույթն ու հրապարակելով գլխավոր «իրեղեն ապացույցը»` մեկնաբանություններ ու նկարագրություններ էր ներկայացրել: Համաշխարհային իրավագիտությունն անմիջապես նախաքննությունը վարող մարմնին «անբավարար» կնշանակեր, կսկսեր հետաքննություն` պարզելու համար, թե ինչպես է իրեղեն ապացույցը հայտնվել տարածքային կառավարման մարմնում… Սակայն մեզ մոտ ընդամենը հռետորական հարցեր ու հայտարարություններ հնչեցին` այսպես առավել խորացնելով հանրության կասկածներն այն մասին, որ «պատերազմական գործողությունները» ղեկավարող տիկին Լորետան` մարզպետի կինը, ընդամենը թաքցնում-քողարկում է «օպերացիայի գլխավոր հրամանատարին»…